
I de siste par år har det funnet sted en utvikling innen ulike fagmiljø hvor en ser med nye og kritiske øyne på den rolle og posisjon de nordiske landene har hatt i forhold til den ikke-vestlige verden i kolonitiden, så vel som i den postkoloniale tid. For Norges del, i likhet med nabolandene,  var internasjonale relasjoner i perioden fra ca 1850 til 1950 i stor grad knyttet opp til  kristen misjonsaktivitet. 

Misjonen var en av de første frivillige bevegelsene i landet, og engasjerte i alle lag av befolkningen. Misjonen fikk innvirkning på områder i norsk samfunns- og kulturliv som de færreste kjenner til. Men like viktig som indre utvikling, var misjonsbevegelsens grunnleggende transnasjonale karakter. Denne utgjør et kompleks samspill mellom prosesser ute i verden så vel som i det norske samfunnet. Forskning på misjonsbevegelser og disses påvirkning både nasjonalt og internasjonalt krever derfor internasjonal kontekstualisering. 

Vår sesjon vil fokusere både på ulike sosiale og kulturelle aspekt ved misjonens påvirking i Norge, samtidig som vi forholder oss til norske misjonærer ute, som aktører i en kolonial sammenheng. Stikkord her er modernisering, sivilisering og omvendelsesstrategier. Andre tema vil være ulike former for representasjoner av utenomeuropeiske folk, norske misjonærer som helse- og bistandsarbeidere, og kjønn og religiøsitet.

